Document ID: 32008R0619

KOMISJONI MÄÄRUS (EÜ) nr 619/2008,
27. juuni 2008,
millega kuulutatakse välja alaline pakkumismenetlus eksporditoetusteks seoses teatavate piimatoodetega
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 161 lõiget 3, artikli 164 lõike 2 punkti b ja artiklit 170 koostoimes artikliga 4,
ning arvestades järgmist:
(1)
Vastavalt määruse (EÜ) nr 1234/2007 artikli 162 lõikele 1 võib teatavate piimatoodete puhul katta maailmaturuhindade ja ühenduse hindade vahe eksporditoetusega ulatuses, mis on vajalik nende toodete eksportimiseks asutamislepingu artikli 300 alusel sõlmitud lepingutest tulenevate piirangute raames.
(2)
Komisjoni määrusega (EÜ) nr 580/2004 (2) on kehtestatud CN-koodi ex ex 0402 10 19 9000 alla kuuluva lõssipulbri, CN-koodi ex ex 0405 10 19 9700 alla kuuluva naturaalse plokkidena või, CN-koodi ex ex 0405 90 10 9000 alla kuuluva konteinerites võiõli eksporditoetusi käsitleva pakkumismenetluse eeskirjad. Komisjoni 10. detsembri 2007. aasta määrusega (EÜ) nr 1454/2007, millega nähakse ette pakkumismenetluse kehtestamise ühised eeskirjad, et määrata kindlaks teatavate põllumajandustoodete eksporditoetused, (3) tunnistatakse kehtetuks määrus (EÜ) nr 580/2004 alates 1. juulist 2008.
(3)
Vastavalt määruse (EÜ) nr 1454/2007 artikli 2 lõikele 1 tuleks avada alaline pakkumismenetlus kõnealuse määruse artikli 1 lõikega 1 hõlmatud toodete puhul. Kuna määrus (EÜ) nr 1454/2007 ei hõlma kõiki selliseid piimasektorit hõlmavaid erieeskirju, mis seni olid sätestatud määruses (EÜ) nr 580/2004, on vaja kehtestada kõnealused eeskirjad alates määruse (EÜ) nr 580/2004 kehtetuks tunnistamise kuupäevast. Praktilistel kaalutlustel ning selguse ja lihtsuse huvides on otstarbekas kehtestada üksainuke määrus, mis hõlmaks ka komisjoni 26. märtsi 2004. aasta määruse (EÜ) nr 581/2004 (millega kuulutatakse välja alaline pakkumismenetlus eksporditoetusteks seoses teatavate või liikidega) (4) ja komisjoni 26. märtsi 2004. aasta määruse (EÜ) nr 582/2004 (millega kuulutatakse välja alaline pakkumismenetlus eksporditoetusteks seoses lõssipulbriga) (5) erisätteid.
(4)
Komisjoni 17. augusti 2006. aasta määrust (EÜ) nr 1282/2006, millega kehtestatakse nõukogu määruse (EÜ) nr 1255/1999 rakendamise üksikasjalikud erieeskirjad piima ja piimatoodete ekspordilitsentside ja -toetuste kohta, (6) kohaldatakse kõikide piimasektori ekspordilitsentside ja eksporditoetuste suhtes. Kuna käesoleva määrusega välja kuulutatava pakkumise raames välja antavad litsentsid on seotud teatavate toodetega, on asjakohane kehtestada erieeskirjad, mis erinevad määrusega (EÜ) nr 1282/2006 ette nähtud ekspordilitsentse käsitlevatest üldeeskirjadest. Määruse (EÜ) nr 1454/2007 artikliga 7 on ette nähtud, et hiljemalt viiendal tööpäeval pärast seda, kui on jõustunud komisjoni otsus, millega määratakse kindlaks eksporditoetuse maksimummäär ja sätestatakse litsentsi kehtivusaja algus alates selle tegeliku väljaandmise päevast, väljastab liikmesriigi pädev asutus ekspordilitsentsid. Kõikidele välja antud litsentsidele võrdse kehtivusaja tagamiseks on asjakohane määrata kindlaks kehtivusaeg, mis erineb määruse (EÜ) nr 1282/2006 artikliga 8 ette nähtud kehtivusajast.
(5)
Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Kohaldamisala
Kuulutatakse välja alaline pakkumine, et määrata kindlaks eksporditoetus järgmiste komisjoni määruse (EMÜ) nr 3846/87 (7) I lisa 9. jaos osutatud piimatoodete jaoks, tagades kõikidele ühenduses registreeritud isikutele võrdse juurdepääsu:
a)
CN-koodi ex ex 0405 10 19 9700 alla kuuluv naturaalne või vähemalt 20 kg netomassiga plokkidena;
b)
CN-koodi ex ex 0405 90 10 9000 alla kuuluv võiõli vähemalt 190 kg netomassiga konteinerites;
c)
CN-koodi ex ex 0402 10 19 9000 alla kuuluv lõssipulber, mis ei sisalda piimavabasid lisandeid üle 0,5 kaaluprotsendi ning on pakitud kottidesse netokaaluga vähemalt 25 kg.
Artikkel 2
Sihtkohad
Artiklis 1 osutatud tooted on ette nähtud eksportimiseks kõikidesse sihtkohtadesse, välja arvatud:
a)
kolmandad riigid: Andorra, Liechtenstein, Ameerika Ühendriigid ja Püha Tool (Vatikani Linnriik);
b)
ELi liikmesriikide territooriumid, mis ei ole ühenduse tolliterritooriumi osad: Fääri saared, Gröönimaa, Helgoland, Ceuta, Melilla, Livigno ja Campione d’Italia omavalitsusüksused ning need Küprose Vabariigi piirkonnad, mille üle Küprose Vabariigi valitsusel puudub tegelik kontroll;
c)
Euroopa territooriumid, mille välissuhete eest vastutab liikmesriik, kuid mis ei ole ühenduse tolliterritooriumi osad: Gibraltar.
Artikkel 3
Kohaldatavad eeskirjad
Kui käesolevas määruses ei ole sätestatud teisiti, kohaldatakse komisjoni määruste (EÜ) nr 1291/2000, (8) (EÜ) nr 1282/2006 ja (EÜ) nr 1454/2007 sätteid.
Artikkel 4
Pakkumiste esitamine
1. Pakkumisi võib esitada üksnes pakkumisperioodide ajal ja need kehtivad üksnes sellel pakkumisperioodil, kui nad esitatakse.
2. Iga pakkumisperiood algab kuu teisel teisipäeval kell 13.00 (Brüsseli aja järgi) järgmiste eranditega:
a)
augustis algab pakkumisperiood kuu kolmandal teisipäeval kell 13.00 (Brüsseli aja järgi);
b)
detsembris algab pakkumisperiood kuu esimesel teisipäeval kell 13.00 (Brüsseli aja järgi).
Kui teisipäev on riigipüha, algab pakkumisperiood järgmisel tööpäeval kell 13.00 (Brüsseli aja järgi).
Iga pakkumisperiood lõpeb kuu kolmandal teisipäeval kell 13.00 (Brüsseli aja järgi) järgmiste eranditega:
a)
augustis lõpeb pakkumisperiood kuu neljandal teisipäeval kell 13.00 (Brüsseli aja järgi);
b)
detsembris lõpeb pakkumisperiood kuu teisel teisipäeval kell 13.00 (Brüsseli aja järgi).
Kui teisipäev on riigipüha, lõpeb pakkumisperiood eelmisel tööpäeval kell 13.00 (Brüsseli aja järgi).
3. Iga pakkumisperiood kannab järjekorranumbrit, alates esimesest ettenähtud perioodist.
4. Pakkumised esitatakse liikmesriikide pädevatele asutustele, mis on loetletud II lisas.
5. Pakkumised esitatakse eraldi sihtkohtade kaupa ja iga artiklis 1 osutatud tootekoodi kohta.
6. Lisaks määruse (EÜ) nr 1454/2007 artikli 3 lõike 5 punktis c sätestatud nõudele tuleb märkida pakkumises litsentsitaotluse 16. lahtrisse eksporditoetuse tootekood, mille ees on „ex”, nagu on osutatud käesoleva määruse artiklis 1.
Artikkel 5
Taotletud kogused
Artiklis 1 osutatud toodete puhul peab iga pakkumine hõlmama miinimumkoguse vähemalt 10 tonni.
Artikkel 6
Tagatised
Pakkumistagatis on 15 % pakkumise viimasest suurimast eksporditoetuse kindlaksmääratud summast sama tootekoodi ja sihtkoha puhul. Pakkumistagatis ei või siiski olla väiksem kui 5 eurot 100 kg kohta.
Artikkel 7
Pakkumistest komisjonile teatamine
Määruse (EÜ) nr 1454/2007 artikli 5 lõike 3 kohaldamiseks edastavad liikmesriigid komisjonile käesoleva määruse I lisas määratletud vormis eraldi kõik nõuetele vastavad pakkumised kolme tunni jooksul pärast käesoleva määruse artikli 4 lõikes 2 osutatud pakkumisperioodi lõppu.
Artikkel 8
Ekspordilitsentsid
1. Määruse (EÜ) nr 1282/2006 artikli 7 lõikeid 2 ja 3 ei kohaldata.
2. Erandina määruse (EÜ) nr 1282/2006 artiklist 8 algab ekspordilitsentsi kehtivusperiood alates selle tegelikust väljaandmise kuupäevast ja lõpeb pakkumisperioodi lõppemisele järgneva neljanda kuu lõpus vastavalt käesoleva määruse artikli 4 lõike 2 kolmandale lõigule.
Artikkel 9
Kehtetuks tunnistamine
Määrused (EÜ) nr 581/2004 ja (EÜ) nr 582/2004 tunnistatakse kehtetuks.
Artikkel 10
Jõustumine ja kohaldamine
Käesolev määrus jõustub kolmandal päeval pärast selle avaldamist Euroopa Liidu Teatajas.
Seda kohaldatakse alates 1. juulist 2008.
Käesolev määrus on tervikuna siduv ja vahetult kohaldatav kõigis liikmesriikides.
Brüssel, 27. juuni 2008

Labels: 3
17